PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)

	1. Pripravovaný právny predpis:

	Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 507/2005 Z. z., ktorou sa upravujú podrobnosti o povoľovaní terapeutického použitia hromadne vyrábaných liekov, ktoré nepodliehajú registrácii, a podrobnosti o ich úhrade na základe verejného zdravotného poistenia (ďalej len „návrh vyhlášky“).

	2. Základné ciele pripravovaného právneho predpisu:

	Cieľom návrhu vyhlášky je zosúladiť vyhlášku Ministerstva zdravotníctva Slovenskej republiky č. 507/2005 Z. z. (ďalej len „vyhláška“) so zákonom č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení pripravovanej novely (ďalej len „zákon o liekoch“).
Navrhovanou právnou úpravou sa zosúladí terminológia vyhlášky s novelizovaným zákonom o liekoch, najmä rozšírením právnej úpravy o diagnostické použitie humánnych liekov. Aktualizujú sa náležitosti žiadostí o individuálne a skupinové povolenie, vypustia sa nadbytočné administratívne požiadavky a upravia sa požiadavky na opakované skupinové povolenie tak, aby bolo možné vyhodnotiť výsledky doterajšieho použitia neregistrovaného humánneho lieku.
Návrh vyhlášky zároveň zohľadňuje poznatky Odboru farmácie Ministerstva zdravotníctva Slovenskej republiky z aplikačnej praxe a zjednodušuje administratívne postupy pri povoľovaní terapeutického alebo diagnostického použitia neregistrovaných humánnych liekov.

	3. Zhodnotenie súčasného stavu:

	Platná vyhláška Ministerstva zdravotníctva Slovenskej republiky č. 507/2005 Z. z. po nadobudnutí účinnosti novely zákona o liekoch nebude v plnom rozsahu zodpovedať zákonnej úprave.
V aplikačnej praxi boli zároveň identifikované ustanovenia, ktoré je potrebné spresniť alebo aktualizovať, najmä vo vzťahu k rozsahu údajov uvádzaných v žiadostiach, používanej terminológii, spôsobu komunikácie a podmienkam opakovaného povoľovania terapeutického alebo diagnostického použitia neregistrovaných humánnych liekov.

	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu zasielaním podnetov alebo návrhov v rozsahu vecného zamerania uvedeného v bode 2. Táto predbežná informácia sa zároveň považuje za konzultáciu s podnikateľským prostredím podľa Jednotnej metodiky na posudzovanie vybraných vplyvov.

	Kontaktné údaje:

	Ministerstvo zdravotníctva Slovenskej republiky 
Sekcia farmácie a liekovej politiky, Odbor farmácie, Oddelenie pre zaobchádzanie s liekmi a zdravotníckymi pomôckami
Limbová 2, 837 52 Bratislava
E-mail: erik.curma@health.gov.sk

	5. Predpokladaný termín začatia pripomienkového konania: 

	august 2026



Kamil Šaško
minister
